Weermagveterane kry borgtogAltesame 56 mense is in hegtenis geneem. (Skermgreep: eNCA/DSTv 403) Altesaam 42 van 53 militêre veterane – wat glo twee ministers en ŉ adjunkminister gyselaar gehou het – is Dinsdag in die landdroshof in Pretoria by die Kgosi Mampuru II-gevangenis borgtog toegestaan. Volgens kol. Katlego Mogale, woordvoerder van die Valke, is borgtog van R500 aan die 42 veterane toegestaan. Die oorblywende 11, wat reeds ernstige oortredings teen hulle het, sal eers in aanhouding bly. Hulle borgtogaansoeke sal Vrydag aangehoor word. Dié beskuldigdes het aanklagte soos moord, ontvoering, gewapende roof en verkragting teen hulle. Die veterane staan tereg op aanklagte van sameswering tot ontvoering en ontvoering. Maroela Media het vroeër berig die minister in die presidensie, Mondli Gungubele, sy eweknie by verdediging, Thandi Modise, en haar adjunk, Thabang Makwetla, is Donderdagaand by die St. George Hotel in Irene in Pretoria deur die betrokke weermagveterane as gyselaars aangehou. Die veterane eis onder meer vergoeding en ander voordele van die regering vir hulle rol in die Suid-Afrikaanse vryheidstryd. Die veterane wat op borgtog vrygelaat is, sal na verwagting op 1 Februarie 2022 in die landdroshof in Pretoria verskyn.